**Vyzbierané vianočné stromčeky sa vrátia Bratislave v podobe recyklovaných knižníc. 150 kusov poslúži organizáciám venujúcim sa deťom, seniorom či ľuďom bez domova**

**Bratislava, 21. marec 2023 – Hlavné mesto, Odvoz a likvidácia odpadu (OLO), Komunálny podnik, spoločnosť BUČINA EKO a nábytkárska spoločnosť IKEA spojili sily v projekte zberu tohtoročných vianočných stromčekov. Za necelé dva mesiace odložili Bratislavčanky a Bratislavčania do ohrádok približne 43 000 stromčekov v hmotnosti 237 ton, čo prekonalo minuloročné čísla. Stromčeky boli materiálovo zhodnotené na drevotriesku a následne sa z nich vyrobili knižnice. 150 kusov týchto recyklovaných knižníc naplnených knihami z KOLO – Bratislavského centra opätovného použitia sa vrátia späť Bratislave.**

Už tri roky sa v Bratislave zbierajú živé vianočné stromčeky, ktoré následne putujú na materiálové zhodnotenie. Za uplynulé sezóny fungovania projektu sa podarilo zhodnotiť približne 110 000 živých vianočných stromčekov v hmotnosti viac ako 600 ton. Prvé dve sezóny z nich vznikol kompost, tentokrát sa premieňajú na knižnice.

**Tento rok bol v objeme vyzbieraných a spracovaných stromčekov doposiaľ najúspešnejší**

Zber živých stromčekov prebiehal od 4. januára do 25. februára. Počas tohto obdobia sa podarilo prostredníctvom 800 drevených ohrádok rozmiestnených po celom hlavnom meste vyzbierať približne 43 000 stromčekov v hmotnosti 237 ton.

„V prvých týždňoch zberu sme posilnili zvozy, čo pomohlo maximalizovať počet vyzbieraných stromčekov a výrazne minimalizovať podnety k plným či znečisteným ohrádkam. Od konca februára do polovice marca prebehla deinštalácia drevených ohrádok. Uložili sme ich na sezónny spánok, aby opätovne poslúžili aj o rok,“ dodáva Martina Čechová – manažérka cirkulárnej ekonomiky OLO.

**Knižnice vyrobené zo stromčekov sa vrátia späť Bratislave**

Magistrát hlavného mesta, OLO, Komunálny podnik, spoločnosť BUČINA EKO a nábytkárska spoločnosť IKEA daruje 150 knižníc organizáciám venujúcim sa deťom, seniorom či ľuďom bez domova. „Ďakujem všetkým obyvateľkám a obyvateľom, ktorí po sviatkoch využili naše ohrádky a dali svojmu vianočnému stromčeku druhú šancu. Vyzbierali sme ich obrovské množstvo a vďaka spolupráci s partnermi ich premieňame na knižnice. Naplnené knihami z KOLO ich budeme počas jarných mesiacov distribuovať najrôznejším občianskym združeniam a neziskovým organizáciám, čo dáva celému projektu nový rozmer,“ uviedol Matúš Vallo, primátor Bratislavy.

„Vyrobiť z vianočného stromčeka nový kus nábytku, knižnicu BILLY, je unikátna myšlienka. Vďaka zanieteniu ľudí v zúčastnených mestských organizáciách, IKEA a IKEA Industry sa ju podarilo rozšíriť na územie celého hlavného mesta. Táto zmysluplná spolupráca podporuje našu víziu cirkulárnej spoločnosti, preto sa z nej veľmi tešíme,” zhodnotila Lucia Klečková, riaditeľka IKEA Bratislava.

**Bratislava má niekoľko cirkulárnych projektov, v ktorých je odpad zdrojom**

Magistrát hlavného mesta v spolupráci s mestskou spoločnosťou OLO realizuje niekoľko rozmanitých projektov, ktoré vedú Bratislavu k cirkularite. Stromčeky sa menia na knižnice, kuchynské zvyšky na elektrinu, bioplyn a hodnotný biouhlíkový substrát. Zariadenie na energetické využitie odpadu (ZEVO) je vo fáze finalizácie projektu KVET (Kombinovaná výroba elektriny a tepla) - pripojenia na MH teplárenský holding. Vďaka tomuto kroku sa môže energia z odpadov premeniť na teplo pre časť bratislavských domácností.